recursal/SuperWikiNEXT-32B huggingface dataset:
**სებელანი**, **ქუჰე-სებელანი**, **სეველანი** (სპარს. سبلان) — ჩამქრალი სტრატოვულკანი ირანში, არდებილის ოსტანში. მდებარეობს სომხეთის მთიანეთის აღმოსავლეთ ნაწილში, ქვეყნის ჩრდილო-დასავლეთით. სიმაღლე 4811 მ. სებელანი სამხრეთით მდინარე აჯიჩაის ხეობით გამოყოფილია თალიშის მთების დასავლეთ შტოქედისაგან, აღმოსავლეთით მდინარე ყარასუს ხეობით თალიშის მთავარი ქედიდან. სებელანის ვულკანურ წარმომავლობაზე მიუთითებს მისი ამგებელი ქანები და მწვერვალის ფორმა — ნაწილობრივ დანგრეული წაკვეთილი კონუსი და მის ფერდობებზე არსებული ცხელი გოგირდოვანი წყაროები. აგებულია ანდეზიტებით, ტრაქიტებითა და ტუფებით. ძველი კრატერის კიდეები დანაწევრებულია კარებით, მის ჩრდილო კალთაზე მყინვარია, კრატერში კრატერული ტბა სებელანი.

ვულკანისთვის დამახასიათებელია სინოტივის მუდმივი მაღალი დონე და აგრეთვე მთელი წლის განმავლობაში არსებული თოვლის საბურველი, რის გამოც კრატერში ზოგჯერ წყლების დიდი რაოდენობა ივსება, რის შედეგადაც წარმოიქმნება ირანში არსებული ერთადერთი კრატერული ტბა სებელანი. ზღვის დონიდან უფრო დაბლა გვხვდება სხვა ტბებიც. უშუალოდ მწვერვალთან თავმოყრილია 7 მცირე მყინვარი. თოვლის ხანგრძლივი არსებობისა და შედარებით მაღალი საშუალოწლიური ნალექების რაოდენობის (500 მმ-ზე მეტი) გამო სებელანის კალთებზე წარმოიქმნება მრავალრიცხოვანი ნაკადულები და მცირე მდინარეები, რომლებიც მიეკუთვნებიან ორ ჩაკეტილ წყალშემკრებ აუზს: ურმიის ტბისას და კასპიის ზღვისას. 

სეჰენდთან და არარატთან ერთად წარმოადგენს ტექტონიკურად აქტიურ ვულკანურ რეგიონს, რომლის ფარგლებში ხშირია ძლიერი მიწისძვრები. საკუთრივ, სებელანი ტურისტებისთვის და ადგილობრივი მოსახლეობისათვის საფრთხეს არ წარმოადგენს, ვინაიდან იგი ჩამქრალი ვულკანია და მრავალი ათასი წელია რაც აღარ იფრქვის. მისი შიგნითა აქტივობები გამოიხატება სხვადასხვა თერმული წყაროების წარმოქმნაში, სადაც უპირვლეს ყოვლისა, სულფატები შეინიშნება. მათი ტემპერატურა აღწევს 21°C-იდან 82°C-მდე.

ჰამდალაფ მოსტოუფი ყაზვინის ცნობების მიხედვით, ამ მთაზე ზარათუშტრა ელაპარაკებოდა აჰურა მაზდას.

სქოლიო
------

1. 1 2 3  Себелан // Большая советская энциклопедия
2. ↑  Sabalan // Global Volcanism Program
3. ↑  Iran: 54 Mountain Summits with Prominence of 1,500 meters or greater
4. 1 2  mountain Sabalān mountain // Encyclopædia Iranica
5. ↑  Harrison, John Vernon (1968.). "2. Geology", в: Fisher, William Bayne: The Land of Iran, The Cambridge History of Iran I. Cambridge, U.K.: Cambridge University Press, с. 132.
6. ↑  James R.Russell. Zoroastrianism in Armenia. — Harvard University, 1987. — P. 164.
**რუმინეთ-საქართველოს ურთიერთობები** — სახელმწიფო ურთიერთობები რუმინეთსა და საქართველოს შორის. რუმინეთთან დიპლომატიური ურთიერთობები დამყარდა 1992 წლის 25 ივლისს. საქართველოს რესპუბლიკის უზენაესი საბჭოს 1991 წლის 9 აპრილის საქართველოს დამოუკიდებლობის გამოცხადების შემდეგ, რუმინეთი პირველი სახელმწიფო იყო, რომელმაც 1991 წლის 27 აგვისტოს აღიარა საქართველოს დამოუკიდებლობა.

ისტორია
-------

საქართველოსა და რუმინეთის გამაერთიანებელ სიმბოლოს წარმოადგენს ანთიმოზ ივერიელი. ქართველმა მწიგნობარმა, საეკლესიო და პოლიტიკურმა ფიგურამ, მთელი თავისი მოღვაწეობა რუმინეთის კულტურის აღორძინების საქმეს მიუძღვნა. მან დიდი წვლილი შეიტანა რუმინული სალიტერატურო ენის განვითარებასა და წიგნის ბეჭდვის საქმეში. მის სახელთანაა დაკავშირებული 1709 წელს, ქ. თბილისში, პირველი სტამბის დაარსება, სადაც იმავე წელს დაიბეჭდა სახარება, შემდეგ კი „ვეფხისტყაოსანი". 

რუმინეთში, ქ. ბუქარესტში, წმინდა ანთიმოზ ივერიელის სახელობის მონასტერია, სადაც ყოველი წლის 27 სექტემბერს წმინდა ანთიმოზ ივერიელის ხსენების დღე აღინიშნება. 

1991 წლის 9 აპრილის საქართველოს რესპუბლიკის უზენაესი საბჭოს მიერ დამოუკიდებლობის გამოცხადებას მალევე მოჰყვა აღიარებები სხვადასხვა სახელმწიფოების მიერ. 1991 წლის 27 აგვისტოს პირველი მათგანი რუმინეთი იყო.

* რუმინეთის მიერ საქართველოს რესპუბლიკის აღიარების დეკლარაცია (რუმინულ ენაზე)რუმინეთის მიერ საქართველოს რესპუბლიკის აღიარების დეკლარაცია (რუმინულ ენაზე)
* რუმინეთის მიერ საქართველოს რესპუბლიკის აღიარების დეკლარაცია (რუსულ ენაზე)რუმინეთის მიერ საქართველოს რესპუბლიკის აღიარების დეკლარაცია (რუსულ ენაზე)
* საქართველოს რესპუბლიკის პრეზიდენტის მადლობის წერილი რუმინეთის პრეზიდენტს (ინგლისურ ენაზე)საქართველოს რესპუბლიკის პრეზიდენტის მადლობის წერილი რუმინეთის პრეზიდენტს (ინგლისურ ენაზე)

2022 წლის 11 ოქტომბერს საქართველომ და რუმინეთმა ხელი მოაწერეს სტრატეგიული თანამშრომლობის დეკლარაციას.

საქართველოს ელჩები რუმინეთში
----------------------------

* გრიგოლ ქათამაძე (2000 — 2004) (რეზიდენციით ქ. კიევი);
* ზურაბ ბერიძე (2004 — 2008);
* ლევან მეტრეველი (2008 — 2011);
* ილია გიორგაძე (5 აპრილი, 2012 — 13 აგვისტო, 2017);
* ნიკოლოზ ნიკოლოზიშვილი (13 აგვისტო, 2017 — დღემდე).

რუმინეთის ელჩები საქართველოში
-----------------------------

* კონსტანტინ გირბეა (Constantin Garbea; 1999 — 2006);
* დან მიჰაი ბარლიბა (Dan Mihai Barliba; 2006 — 2012);
* დუმიტრუ ბადეა (Dumitru Badea; მარტი, 2012 — 2016);
* რადუ ლივიუ ჰორუმბა (Radu-Liviu Horumbă; 2016 — 2019)
* რეზვან როტუნდუ (Răzvan Rotundu; 2021 — დღემდე).

რესურსები ინტერნეტში
--------------------

* საქართველოს საგარეო საქმეთა სამინისტრო რუმინეთთან ურთიერთობის შესახებ დაარქივებული 2014-03-25 საიტზე Wayback Machine.
* რუმინეთის საგარეო საქმეთა სამინისტრო

სქოლიო
------

1. ↑  საქართველომ და რუმინეთმა ხელი მოაწერეს სტრატეგიული თანამშრომლობის დეკლარაციას
|  |  |
| --- | --- |
|  | სხვა მნიშვნელობებისთვის იხილეთ  **სხილაძე**. |

 **გოჩა სხილაძე** (დ. 18 თებერვალი, 1968, ზესტაფონი) — ქართველი პოეტი, თეოლოგი, ზესტაფონის ცენტრალური ბიბლიოთეკის საინფორმაციო განყოფილების მთავარი სპეციალისტი.

ბიოგრაფია
---------

1989-1991 წლებში სწავლობდა თბილისის სასულიერო სემინარია-აკადემიაში, რომელიც არ დაუმთავრებია. 1996 წელს დაამთავრა მოსკოვის თეოლოგიური ინსტიტუტი. 1996-1999 წლებში ცხოვრობდა და მუშაობდა გერმანიაში. 2007 წლიდან მუშაობს ზესტაფონის ცენტრალურ ბიბლიოთეკაში, საინფორმაციო განყოფილების მთავარ სპეციალისტად. მისი პირველი ლექსები გამოქვეყნდა ჟურნალ „განთიადში" 1989 წელს. ლექსები და ესეები გამოქვეყნებული აქვს ჟურნალ „ალტერნატივაში", „ენიგმაში, "„აფრაში", „ახალ საუნჯეში", „ლიტერატურულ გაზეთში", ასევე ელექტრონულ ჟურნალ „ელექტროლიტში". 2016 წელს იყო ლიტერატურულ პრემია „საბას" ნომინანტი (ფინალისტი). 2020 წელს გაიმარჯვა გოდერძი ჩოხელის სახელობის ლიტერატურულ კონკურსში „ერთგულება", აიღო მეორე პრემია. გამოქვეყნებული აქვს ლექსების კრებულები: „მკვდართა მზე", „დიდი მზესუმზირა", „ამბორი სიბნელეში", „უნაპირო მდინარე".

იყო კავკასიურ სახლის ლიტერატურულ-ფილოსოფიური ჟურნალ "აფრას" 28-ე და 29-ე ნომრების რედაქტორი.

ლიტერატურა
----------

* გოჩა სხილაძე - „ამბორი სიბნელეში"; თბ.:2013 წ. 148გვ.

რესურსები ინტერნეტში
--------------------

* 1tv.ge
* ბურუსი – BURUSI
**ფეხფესვა უდემანსიელა** (ლათ. *Hymenopellis radicata*) — ჰიმენოფელისის გვარის სოკო ფიზალაკრიასებრთა ოჯახისა. გავრცელებულია ევროპა, ავსტრალიასა და აშშ-ში.

საჭმელი სოკოა. საჭმელად გამოიყენება მხოლოდ ქუდი. სოკო პირველად აღწერა 1786 წელს ბრიტანელმა მიკოლოგმა რიჩარდ რელანმა როგორც *Agaricus radicatus*. მიმდინარე ბინომიალური სახელწოდება მიანიჭა ამერიკელმა მიკოლოგმა რონ პეტერსონმა 2010 წელს.

**სამეცნიერო სინონიმები**:

* *Agaricus radicatus* Relhan, 1786
* *Collybia napipes* Sacc. 1887
* *Collybia radicans* P. Kumm. 1871
* *Gymnopus radicatus* (Relhan) Gray 1821
* *Oudemansiella radicata* (Relhan) Singer 1936

აღწერა
------

ქუდის დიამეტრი — 3-10 სმ, ბრტყლად ამოზნექილი, ბორცვაკით. კიდებისკენ რადიალურად ზოლიანი, ზედაპირი ლორწოვანი. მოთეთრო ან მოყავისფრო.

ჰიმენოფორი — ფირფიტებიანი, ფირფიტები განიერი, სქელი, მეჩხერი, მოთეთრო, კიდეები ყავისფერია.

ფეხის სიგრძე — 10-20 სმ, სისქე — 0,5-0,7 სმ, ქუდისკენ გაწვრილებული, თითისტარისებრი, ძირში ფესვისებურად დაგრძელებული და დაგრეხილი, ხრტილოვანი აგებულების, შუაში გაბერილი, ოდნავ ზოლიანი, თეთრი ან მურა.

რბილობი — თეთრი, განსაკუთრებული სუნის გარეშე (ზოგჯერ სუსტად გამოხატული ხილის სუნით), ახასიათებს მსუბუქი ან მწარე გემო.

სპორები — ფართოელიფსისებრი, უფერული, 12-15X9-11 მკმ.

გავრცელება და ეკოლოგია
----------------------

ფართოდაა გაცრცელებული ევროპა, ავსტრალიასა და აშშ-ში, აგრეთვე დაფიქსირებულია იაპონიაში, ალჟირსა და თურქეთში.

საპროტროფია ან პარაზიტი. იზრდება ფოთლოვან და შერეულ ტყეებში, უპირატესად წიფლნარში, ბოტანიკურ ბაღებში, გზების გასწვრივ, გამხმარ და დამპალ ფოთლებს შორის, ასევე დამპალ ხეებზე და მათთან ახლოს, ერთულებად ან მცირე ჯგუფებად.

**სეზონი** — გაზაფხულიდან გვიან შემოდგომამდე.

გალერეა
-------

* 
* 
* 
* 
* 
* 
* 
*

ლიტერატურა
----------

* *ნახუცრიშვილი ივ.*, საქართველოს სოკოები / რედ. და თანაავტ. *არჩ. ღიბრაძე*, თბ.: „ბუნება პრინტი" და საქართველოს ბუნების შენარჩუნების ცენტრი, 2006. — გვ. 113, ISBN 99940-856-1-1.

რესურსები ინტერნეტში
--------------------

* ვიკისაწყობის ლოგო შეგიძლიათ იხილოთ მედიაფაილები თემაზე **„ფეხფესვა უდემანსიელა"** ვიკისაწყობში.
* ფეხფესვა უდემანსიელა MycoBank-ზე (ინგლისური)
* ფეხფესვა უდემანსიელა Index Fungorum-ზე (ინგლისური)

სქოლიო
------

1. ↑  ნახუცრიშვილი, 2006, გვ. 113
2. ↑  Discover Life Maps. ციტირების თარიღი: 2015-04-08.
3. ↑  Władysław Wojewoda (2003). *Checklist of Polisch Larger Basidiomycetes. Krytyczna lista wielkoowocnikowych grzybów podstawkowych Polski*. Kraków:  W. Szafer Institute of Botany, Polish Academy of Scienceas. ISBN 83-89648-09-1.
კალჩაკის ხეობა, კებრადა-ლას-კონჩასი
**კალჩაკის ხეობა** (ესპ. Valles Calchaquíes) — რეგიონი ჩრდილო-დასავლეთ არგენტინაში. კვეთს კატამარკის, ტუკუმანის და სალტის პროვინციებს. ხეობა ძალზე ცნობილია თავის ფერთა კონტრასტით და უნიკალური გეოგრაფიული ლანდშაფტით, რომელიც მოიცავს როგორც მთის უდაბნოებს, ასევე სუბტროპიკულ ტყეებს. 

ხეობა შედგება მრავალი სხვა დასახელების ხეობისა და მდინარისგან, მაგალითად კებრადა-დელ-ტოროს ხეობა, ლერმას ხეობა ქალაქ სალტის სიახლოვეს. მდინარეები: ესკოპიო, კონჩასი, კაფაიატე, სანტა-მარია და ა.შ. 

ერთ დროს ეს ხეობა მრავალი ტომით იყო დასახლებული. ტუკუმანის პროვინციის ტერიტორიაზე აღმოჩენილია კილმესის ხალხის ნანგრევები. აქ ასევე ცხოვრობდნნენ კალჩაკები. ამ ტერიტორიაზე ესპანელთა მსოვლამდე, ადგილობრივები განიცდიდნენ ინკების იმპერიის სასტიკ შემოსევებს. 

აქ მდებარე ტურისტებში პოპულარული ქალაქებია ტაფი-დელ-ვალე, კაფაიატე, სანტა-მარია. ხეობის დასავლეთ კიდეში მდებარეობს ლოს-კარდონესის ეროვნული პარკი.

გალერეა
-------

 * კაჩიკაჩი
* კებრადა-დე-ლას-ფლეჩასიკებრადა-დე-ლას-ფლეჩასი
* ტური კებრადა-დე-ლას-კონჩასზეტური კებრადა-დე-ლას-კონჩასზე
* გარგანტა-დელ-დიაბლოგარგანტა-დელ-დიაბლო
* ვენახები კაფაიანტეშივენახები კაფაიანტეში

რესურსები ინტერნეტში
--------------------

ვიკისაწყობში არის გვერდი თემაზე:
***კალჩაკის ხეობა***

* (ესპანური) სალტის ტურისტული ოფისი დაარქივებული 2007-07-02 საიტზე Wayback Machine.
* (ესპანური) ტუკუმანის ტურისტული ოფისი დაარქივებული 2009-12-29 საიტზე Wayback Machine.
* არგენტინის ტურიზმის საბჭო დაარქივებული 2007-09-27 საიტზე Wayback Machine.
* არგენტინის ჩრდილო-დასავლეთი დაარქივებული 2011-05-31 საიტზე Wayback Machine.
* (ესპანური) Entre Quilmes y Calchaquíes
* კალჩაკის ხეობის ფოტოები დაარქივებული 2020-08-06 საიტზე Wayback Machine.
**ადოლფო რობელო** (ესპ. Adolfo Robelo; დ. 11 ოქტომბერი, 1939) — ნიკარაგუელი პოლიტიკოსი, ბიზნესმენი და დიპლომატი. ნიკარაგუის დემოკრატიული მოძრაობის დამაარსებელი. ნიკარაგუის რევოლუციის აქტიური მონაწილე. ეროვნული აღორძინების მთავრობის ხუნტის წევრი.

ადოლფო რობელო ხუნტის წევრად ირიცხებოდა 1980 წლის 22 აპრილიდან. მასთან ერთად იყვნენ: დანიელ ორტეგა, სერხიო რამირესი, მოსე ასან მორალესი ვიოლეტა ბარიოს დე ჩამორო. სომოსას რეჟიმის დამხობის შემდეგ, მალევე გამოირკვა, რომ რობელოს არავითარი ძალაუფლება არ გააჩნდა. 1980 წლის აპრილში მან ხუნტა დატოვა. მის ნაცვლად იმავე წლის 18 მაისს ახალი წევრები მიიღეს — არტურო კრუსი და რაფაელ კორდოვა რივასი.

სქოლიო
------

1. ↑  Ameringer, Charles D. (1992). *Political Parties of the Americas, 1980s to 1990s: Canada, Latin America...*.  Greenwood Press,   გვ. 465. ISBN 0-313-27418-5.

|  |  |
| --- | --- |
| ნიკარაგუის დროშა | *ეს სტატია ნიკარაგუისა და ნიკარაგუელების შესახებ ჯერჯერობით ესკიზია. თქვენ შეგიძლიათ დაგვეხმაროთ მის შევსებაში.* |


|  |  |
| --- | --- |
| იდენტიფიკატორები ვიკიმონაცემებში რედაქტირება | 
* LCCN: n85816248
* VIAF: 38383927
* WorldCat Identities (VIAF-ის მეშვეობით): 38383927

 |
**ასპანისძენი** — ფეოდალური საგვარეულო შუა საუკუნეების სამხრეთ საქართველოში. 

საგვარეულოს ფუძემდებელი იყო შავში აზნაური ასპანი, რომელიც თავის მეუღლესთან ელენესთან ერთად იხსენიება XII საუკუნის ერთ-ერთი ხელნაწერის მინაწერში. საგვარეულო დაწინაურდა თამარის მეფობის პერიოდში, XII საუკუნის ბოლოს, როდესაც ზაქარია ასპანისძემ შეიპყრო სამეფო ხელისუფლებისგან განდგომილი გუზან ტაოსკარელი. ამ სამსახურისთავის თამარმა ზაქარია ასპანისძეს უწყალობა სამამულე მფლობელობაში ტაოს უმთავრესი ციხე-ქალაქი ფანასკერტი და ტაოს ერისთავობა. ზაქარია ასრულებდა მონაპირის ფუნქციებს შავშეთიდან სპერამდე. ზაქარიას შთამომავლები ამის შემდეგ იწოდებიან ფანასკერტელებად.

ასპანისძეთა მეორე შტო დარჩა შავშეთის მემამულედ და შეინარჩუნა თავისი გვარი. XV საუკუნეში მათ მამულს დაეუფლნენ სამცხე-საათაბაგოს თავადები ბეენასშვილები, რის შემდეგაც ასპანისძეთა გვარი წყაროებში აღარ იხსენიება.

ლიტერატურა
----------

* ისტორიანი და აზმანი შარავანდედთანი, წგ.: ქართლის ცხოვრება, ს. ყაუხჩიშვილის გამოც. ტ. 2, თბ. 1959.
* ლაშა გიორგის-დროინდელი მემატიანე, იქვე, ტ. 1, თბ. 1955.
* ცხოვრება მეფეთ-მეფისა თამარისი, იქვე.
* კათალიკოზის სამწყსონი თავადნი და სოფელნი სამცხე-საათაბაგოში, წგ.: ქართული სამართლის ძეგლები, ი. დოლიძის გამოც. ტ. 3, თბ. 1970.
* 

* *შოშიაშვილი ნ.*, ენციკლოპედია „საქართველო", ტ. 1, თბ. 1997.
**გამბია** (ინგლ. Gambia River; ფრანგ. Gambie) — მდინარე გვინეაში, სენეგალსა და გამბიაში. დასავლეთ აფრიკის მთავარი მდინარე. სათავე აქვს ფუტა-ჯალონის პლატოზე, ზღვის დონიდან 1030 მ სიმაღლეზე. სიგრძე 1120 კმ, აუზის ფართობი 77.054 კმ². ქალაქ ბანჯულთან ერთვის ატლანტის ოკეანეს, სადაც წარმოქმნის 30 კმ სიგანის რიას ან დაძირულ ესტუარს.

კალაპოტი დაკლაკნილია, ხშირია ჭორომები, ბევრია კუნძული, რომელთა შორის აღსანიშნავია ელეფანტი და მაკ-კართი. ხეობის სიგანე დინების შესაბამისად შესამჩნევად იცვლება. მდინარე შეჭრილია პალეოგენური და ნეოგენური ქვიშაქვებით აგებულ პლატოში. შუაწელში დაჭაობებულია. წყალმოვარდნა იცის ივნის-ნოემბერში. საზრდოობს წვიმის წყლით.

ქვემო დინებაში იერთებს მრავალრიცხოვან მცირე შენაკადებს, რომლებსაც „ბოლონგებს" ან „ბოლონებს" უწოდებენ. უდიდესია ბინტან-ბოლონი, რომელიც გამბიას მარცხენა მხრიდან ერთვის. ძლიერი მოქცევის შედეგად ზღვის წყალი მდინირის აღმა 160 კმ-ზე ვრცელდება.

შესრთავიდან 480 კმ-ში, გამბიისა და სენეგალის საზღვარზეა ბარა-კუნდის ჩანჩქერი.

ქვემო დინებაშია ხშირი მანგროვიანი ჭაობები, მდინარის ნაპირის შედარებით შემაღლებულ კალთებზე მდელო და მაღალი ბალახეული. ხეობის გასწვრივ იზრდება პალმის ზეთი.

მდინარისა და მისი პატარა შენაკადების ვეგეტაცია მწერების, ცხოველებისა და ფრინველების ხელსაყრელ ჰაბიტატს უზრუნველყოფს, ხოლო ჭაობები კოღოებისა და ცეცეს ადგილსამყოფელია.

მდიდარია თევზით, ბევრია ბეჰემოთი და ნიანგი. დარეგისტრირებულია 400-მდე სახეობის ფრინველი, მათ შორის ალკუნი, გუგული, მერცხალი, ყანჩა, მენექტრია, ქორი, ჭრიჭინა მეჩალია.

გამბია აფრიკის ერთ-ერთი ყველაზე სანაოსნო მდინარეა, რის გამოც, მის მთავარ ღირებულებას სატრანსპორტო დანიშნულება წარმოადგენს. სანაოსნოა შესართავიდან 320 კმ-ზე.

მდინარის ნაპირზეა ქალაქები: ჯანჯანბურე, კუნტაური და სხვა; შესართავში ბანჯული.

სქოლიო
------

1. ↑  Lamagat, J. P.; Albergel, J.; Bouchez, J. M.; Monographie Hydrologique du Fleuve Gambie. 1990
2. 1 2 3 4 5  Gambia River, West Africa | Encyclopedia Britannica
3. 1 2 3  Africana: The Encyclopedia of the African and African-American Experience (5 Volume Set), Oxford University Press; 2nd edition, 2005
4. ↑  Philip Briggs, Simon Fenton. The Gambia (Bradt Travel Guide). 2nd edition, 2018

|  |  |
| --- | --- |
| იდენტიფიკატორები ვიკიმონაცემებში რედაქტირება | 
* GND: 4092633-3
* NKC: ge129414
* VIAF: 183144928972854441419
* WorldCat Identities (VIAF-ის მეშვეობით): 183144928972854441419

 |
**ფენილკეტონურია** — ამინომჟავა ფენილალანინის ცვლის მემკვიდრეობითი დარღვევა, რომელსაც თან სდევს გონებრივი ჩამორჩენილობა და სხვადასხვა ნევროლოგიური სიმპტომი. დაავადება პირველად წარმოშობით ნორვეგიელმა ექიმმა,ფენინგმა აღწერა 1934 წელს. მისი გადაცემა ხდება აუტოსომურ-რეცესიული გზით.

რამდენად ხშირია ფენილკეტონურია და რა ახასიათებს მას
---------------------------------------------------

***ფენილკეტონურია*** თანაბარი სიხშირით გვხვდება გოგონებსა და ბიჭებში.საშუალოდ 10 000 ახალშობილიდან 1 შემთხვევაში.
ასევე,გონებრივი ჩამორჩენილობის შემთხვევების - 1%-ში.

ხშირად, დაბადებიდან პირველი სამი თვის განმავლობაში, ბავშვს არაფერი ეტყობა და მხოლოდ სპეციალური ანალიზითაა შესაძლებელი რაიმეს დადგენა.
ფენილკეტონურიის დროს დამახასიათებელია: 

* ჭარბი ოფლიანობა და კანზე ობის მსგავსი სუნი
* ქცევის დარღვევა
* ჰიპერაქტიულობა
* გაღიზიანებადობა
* ადვილი აგზნებადობა
* ფსიქოტური დარღვევები
* იმპულსურობა
* მეტყველების განვითარების ჩამორჩენა
* მოზრდილებში ხშირია დეპრესია

რა იწვევს ფენილკეტონურიას
-------------------------

**ფენილკეტონურიას** იწვევს ერთ-ერთი ენზიმის,ფენილალანინ ჰიდროქსილაზის ნაკლებობა;ამ მიზეზით,საკვებთან ერთად მიღებული ფენილალანინი ვერ გარდაიქმნება თიროზინად. ეს იწვევს ფენილალანინის დაგროვებას სისხლში და თავ-ზურგ ტვინის სითხეში.ფენილალანინისგან წარმოიქმნება სხვადასხვა მჟავები ,რომლებიც ტოქსიურად მოქმედებენ ცენტრალურ ნერვულ სისტემაზე.

შეიძლება თუ არა ფენილკეტონურიის განკურნება
------------------------------------------

მისგან განკურნება შეუძლებელია, თუმცა შესაძლებელია სიმპტომატიკის გამოვლინების შემცირება დიეტის საშუალებით,ცილოვანი საკვების შეზღუდვით.სისხლში ***ფენილალანინის*** რაოდენობის კონტროლი და დიეტა ნორმალური ფიზიკური და ფსიქიკური განვითარების საშუალებას იძლევა.დიეტის დაცვის შემთხვევაში **ფენილკეტონურიით** დაავადებულ ქალს თავისუფლად შეუძლია იყოლიოს ჯანმრთელი ბავშვი, მხოლოდ იმ შემთხვევაში თუ, მეუღლე დეფექტური  გენის მატარებელი არ არის.

ლიტერატურა
----------

* კრაიგი,განვითარების ფსიქოლოგია
* თ.გაგოშიძე;ბავშვის ფსიქიკური განვითარების დარღვევები-"ნეკერი",თბილისი 2007
* "რადიო თავისუფლება" წარმოგიდგენთ ია მგალობლიშვილის ინტერვიუს ფენილკეტონურიის დიაგნოზის შესახებ
აკორდეონი. ზემოთ — იტალია, 1978; ქვემოთ — საბჭოთა პერიოდის რუსეთი.
**აკორდეონი**, *აკორდიონი* (გერმ. Akkordeon) — პორტატიული პნევმატურენიანი მუსიკალური ინსტრუმენტების საერთო სახელწოდება, რომელთაც მარცხენა კლავიატურაზე აქვთ მზა აკორდული აკომპანემენტის სისტემა. პირველი პროტოტიპული აკორდეონი შექმნა გერმანელმა ოსტატმა კ. ფ. ლ. ბუშმანმა 1822 წელს, სახელწოდება კი 1829 წელს უწოდა ავსტრიელმა ორგანის ოსტატმა კ. დამიანმა მის მიერ გაუმჯობესებულ გარმონიკას. XIX საუკუნის 30-იანი წლებიდან აკორდეონი ფართოდ გავრცელდა დასავლეთ ევროპასა და ამერიკის შეერთებული შტატებში, შემდეგ რუსეთში და XX საუკუნიდან — საქართველოშიც. ფართოდ გავრცელდა აღმოსავლეთ საქართველოში, ხშირად გამოიყენებოდა ლხინში დოლთან ერთად. 

კორდეონზე მარჯვენა ხელის კლავიატურის დიაპაზონის სხვადასხვა ზომის მიხედვით — სამი ოქტავა ან მეტია. მარცხენა კლავიატურა ღილაკებიანია (24-დან 140-მდე), რომელიც სხვადასხვა ტონალობაში იძლევა მზა აკორდს. აკორდეონს აქვს „ენების" კომპლექტი, 2-5 მარჯვენა კლავიატურისათვის და 4-5 მარცხენისათვის. ეს იძლევა ტემბრის გამრავალფეროვნების საშუალებას და ოქტავით ან უნისონურად ბგერების გაორმაგების გზით ჟღერადობის ძალა და ტემბრის შეფერილობა იცვლება.

ლიტერატურა
----------

* „აკორდეონი". ქართული მატერიალური კულტურის ეთნოგრაფიული ლექსიკონი = Ethnoraphic dictionary of the georgian material culture = Das ethnographisce Lexikon der georgischen materiellen Kultur = Le dictionnaire ethnologique de culture materielle = Этнографический словарь грузинской матриальной културы / საქ. ეროვნ. მუზეუმი ; [პროექტის ავტ. და სამეცნ. ხელმძღვ. ელდარ ნადირაძე ; რედ. როინ მეტრეველი ; ავტ.-შემდგ.: გვანცა არჩვაძე, მარინა ბოკუჩავა, თამარ გელაძე და სხვ.]. - თბ. : მერიდიანი, 2011. - 610 გვ. : ფოტოილ. ; 30 სმ.. - თავფურ. შესავალი ქართ. ინგლ. გერმ. ფრანგ. და რუს. ენ.. - ეძღვნება აკად. გიორგი ჩიტაიას ხსოვნას. - ISBN 978-9941-10-489-3;
* 

* აკორდეონი — სტატია ენციკლოპედია ბრიტანიკიდან (ინგლისური)
**ლიუდმილა მარკის ასული გურჩენკო** (რუს. Гурченко, Людмила Марковна; დ. 12 ნოემბერი, 1935, ხარკივი — გ. 30 მარტი, 2011, მოსკოვი) — რუსი თეატრისა და კინოს მსახიობი. ესტრადის მომღერალი. სსრკ სახალხო არტისტი (1983). რუსეთის ფედერაციის სახელმწიფო პრემიის ლაურეატი (2004).

ბიოგრაფია
---------

ლიუდმილა მარკის ასული გურჩენკო დაიბადა 1935 წლის 12 ნოემბერს ქალაქ ხარკივში მარკ გურჩენკოსა (1898-1973) და ელენა სიმონოვა-გურჩენკოს ოჯახში (1917-1999). სკოლის დამთავრების შემდეგ იგი მოსკოვს გაემგზავრა და ჩააბარა ს. გერასიმოვის სახელობის კინემატოგრაფიულ უნივერსიტეტში, რომელიც დაამთავრა 1958 წელს.

გურჩენკოს კინოდებიუტი შედგა ფილმში „სიმართლის გზა" (1956). ამავე წელს გამოდის ელდარ რიაზანოვის „კარნავალის ღამე", სადაც მთავარი როლები შეასრულეს იგორ ილინსკიმ და ლიუდმილა გურჩენკომ. ფილმმა დიდი წარმატება მოიპოვა.

მოგვიანებით გამოდის ფილმი „გოგონა გიტარასთან ერთად". შემდეგ წლებში გამოვლინდა გურჩენკოს სამსახიობო ნიჭი. მის კარიერაში მნიშვნელოვანი გარდატეხა მოხდა მას შემდეგ, რაც გამოვიდა ვიქტორ ტრეგუბოვიჩის კინო „ძველი კედლები", სადაც შეასრულა ანა გიორგის ასულის როლი. მნიშვნელოვანია გურჩენკოს კინოროლები ლეონიდ კვინიხიძის ფილმში „ჩალის ქუდი" და აგრეთვე ელდარ რიაზანოვის ცნობილ ფილმში „ვაგზალი ორისთვის", სადაც მისი პარტნიორი ოლეგ ბასილაშვილი იყო.

სხვადასხვა დროს გურჩენკო 5-ჯერ იყო დაქორწინებული. პირველი მეუღლე იყო სცენარისტი და ისტორიკოსი ბორის ანდრონიკაშვილი. მეორეჯერ იქორწინა 
მსახიობ ალექსანდრე ფადეევზე. აგრეთვე ქორწინებაში იმყოფებოდა იოსებ კობზონთან, კონსტანტინე კუპერვეისთან, სერგეი სენინთან.

2011 წლის 14 თებერვალს გურჩენკომ საკუთარ სახლთან თეძო მოიტეხა. მეორე დღეს მას ქირურგიული ოპერაციის გაკეთება დასჭირდა. რამდენიმე დღეში იგი გამოწერეს. თუმცა 30 მარტს მისი ჯანმრთელობა გაუარესდა, რაც გამოწვეული იყო წინა დღეებში გაკეთებული ოპერაციით. იგი 2011 წლის 30 მარტს გულის შეტევით გარდაიცვალა.

გურჩენკო თავისი ხანგრძლივი კინოკარიერის განმავლობაში გადაღებულია მრავალ ფილმში.

რესურსები ინტერნეტში
--------------------

* 

* ლიუდმილა გურჩენკო — კინოფილმების ინტერნეტ-მონაცემთა ბაზა (ინგლისური)
* ოფიციალური საიტი (რუსული)
* ლიუდმილა გურჩენკო ერთ-ერთ გადაცემაში (რუსული)
* ინტერვიუ ლიუდმილა გურჩენკოსთან ერთად (რუსული)
* ინტერვიუ ლიუდმილა გურჩენკოსთან ერთად დაარქივებული 2011-04-04 საიტზე Wayback Machine.  (რუსული)
* ინტერვიუ ლიუდმილა გურჩენკოსთან ერთად (რუსული)
* ინტერვიუ ლიუდმილა გურჩენკოს შესახებ (რუსული)
**არტეზიანულ-ნორმანდიული ბასეტი** (ფრანგ. Basset artésien normand) — ძაღლის ჯიში, რომელიც გამოყვანილია საფრანგეთში XVI საუკუნეში.

ეს არც ისე მაღალი, მაგრამ სწორფეხა ძაღლი უფრო ფეხმარდი და პოპულარული ბასეტ-ჰაუნდის წინაპარია. მისი სამშობლოა არტუა და ნორმანდია. XX საუკუნეში ევროპაში მიმდინარე ომებმა მნიშვნელოვნად შეამცირეს ბასეტების რაოდენობა. თუმცა ლეპარუ დე კომბრეს წყალობით ეს ჯიში განადგურებას გადაურჩა. ბასეტი — ჩვეულებრივი ძაღლია, ოღონდ შეცვლილი პროპორციებით: მას შენარჩუნებული აქვს წინაპრებისათვის დამახასიათებელი სხეულის სიგრძე, თუმცა უფრო მსხვილი თავი, კიდურების დამოკლებული ძვლები და უფრო მსხვილი სახსრები აქვს. მისი პატარა სიმაღლე მონადირეს საშუალებას აძლევს ფეხით მიჰყვეს მას. XX საუკუნის დასაწყისისთვის ამ ჯიშში გამოიკვეთა ორო განსხვავებული ხაზი — მონადირე ძაღლები სწორი ფეხებით და ფეხმრუდი, გრძელყურა საგამოფენო ძაღლი-კომპანიონები. დაახლოებით 1900 წელს ფრანგმა ლეონ ვერიემ შეიმუშავა თანამედროვე სტანდარტი, რომელშიც გააერთიანა ორივე ხაზის ნიშნები. 

ეს ძაღლი მომხიბვლელი კომპანიონია, იგი თავს კარგად გრძნობს ქალაქშიც და სოფელშიც, მისი გაწვრთნა საკმაოდ ადვილია, კარგად ეწყობა ადამიანებს. მის ბეწვს განსაკუთრებული მოვლა არ სჭირდება. მისი შეფერილობა შეიძლება იყოს წითური-თეთრით, და სამფერი(შავი,წითური,თეთრი). რბილი ნაზი ყურები გრძელია და ნაკეცებად ჰკიდია, გრძელი კუდი ბოლოსკენ ვიწროვდება, დიდ თვალებს სერიოზული გამოხედვა ახასიათებს. არტეზიანულ-ნორმანდიული ბასეტი კარგად იტანს ცივ კლიმატს, კარგად ეგუება ბავშვებს და სხვა ძაღლებს, ცუდი მოდარაჯეა.

რესურსები ინტერნეტში
--------------------

* არტეზიანულ-ნორმანდიული ბასეტი დაარქივებული 2014-08-04 საიტზე Wayback Machine.  (ფრანგული)

ვიკისაწყობში არის გვერდი თემაზე:
***არტეზიანულ-ნორმანდიული ბასეტი***
**ჰოსტინგი** (ინგლ. hosting) — სერვერზე ინფორმაციის განთავსებისათვის კომპიუტერული წარმოების შესახებ მომსახურება. ჩვეულებრივ ჰოსტინგი შედის საიტის მომსახურების პაკეტში როგორც მინიმუმ, იგულისხმება სერვერზე საიტის ფაილების განთავსება. მასში გაშვებულია ფაილების საჭიროებებისათვის აუცილებელი პროგრამული უზრუნველყოფა. როგორც წესი, მომსახურებაში უკვე შედის საფოსტო კორესპონდენციებისათვის წარმოდგენილი ადგილი, მონაცემთა ბაზები, ფაილთა საცავი სპეციალურად გამოყოფილ ფაილ–სერვერზე და ა.შ. შესაბამისი სერვისების ფუნქციონირებისათვის მხარდაჭერა. 

მონაცემთა ბაზების, ფაილთა განთავსების, ელექტრონული ფოსტის და სხვა ჰოსტინგები შესაძლოა, წარმოდგენილი იყოს, როგორც დამოუკიდებელი მომსახურება ან შედიოდეს კომპლექსურ მომსახურებაში. 

არსებობს სხვადასხვა ტიპის ჰოსტინგები. მაგ:

* ვირტუალური ჰოსტინგი
* გამოყოფილი ვირტუალური სერვერი
* გამოყოფილი სერვერი
* კოლოკაცია
* ვებ–ჰოსტინგი
* უფასო ჰოსტინგი

შინაარსით:

* ბლოგ–პლატფორმა
* ვიდეოჰოსტინგი
* ფაილთა გაზიარების
* ვიკი–ჰოსტინგი

რესურსები ინტერნეტში
--------------------

* ჰოსტინგი საიტზე Curlie
* REHOST ჰოსტინგი
**ბათუმის შავი ზღვის მუსიკისა და ხელოვნების საერთაშორისო ფესტივალი** — საერთაშორისო ფესტივალი, რომელიც ყოველწლიურად ბათუმში ტარდება. 

ფესტივალი 2013 წელს დააარსა ქართველმა პიანისტმა, იუნესკოს მშვიდობის არტისტმა ელისო ბოლქვაძემ. მას შემდეგ, ღონისძიების ორგანიზატორია ელისო ბოლქვაძის საქველმოქმედო ფონდი „ლირა". პროექტის ერთ-ერთი მთავარი აქცენტი ახალგაზრდა ქართველი ტალანტების ხელშეწყობაა. მასტეკლასების ფორმატში ხდება საგანმანათლებლო პროგრამების ინტეგრირება ინოვაციური მეთოდებით, რათა ამაღლდეს ახალგაზრდების მუსიკალურ-კრეატიული ცნობიერება.

ფესტივალში მონაწილეობას იღებენ მუსიკოსები საქართველოს რეგიონების ყველა კუთხიდან. მათ შორის გამორჩეულებს შემდეგ იწვევენ საზღვარგარეთ, საერთაშორისო პროგრამებში და კონცერტებში მონაწილეობის მისაღებად.

ქართველ მუსიკოსებთან ერთად, ფესტივალში რეგულარულად მონაწილეობენ ცნობილი უცხოელი მუსიკოსები.

ბათუმის შავი ზღვის ხელოვნების საერთაშორისო ფესტივალი ერთადერთი კულტურული ღონისძიებაა საქართველოში, რომელმაც ხუთჯერ მოიპოვა იუნესკოს მაღალი პატრონაჟი.

2022 წლის 23-31 ივლისს, ბათუმის შავი ზღვის მუსიკისა და ხელოვნების საერთაშორისო ფესტივალი მეცხრედ ჩატარდა. 23 ივლისს ფესტივალი საქველმოქმედო გალა კონცერტით გაიხსნა და შემოსული თანხა უკრაინაში რუსეთის მიერ წარმოებული ომის შედეგად დაზარალებულ უკრაინელ ბავშვებს მოხმარდა.

პროექტის დამაარსებლის, ელისო ბოლქვაძის მიწვევით, 2022 წლის ფესტივალში, მონაწილეობა მიიღო „ვიკიმედიის მომხმარებელთა საქართველოს ჯგუფმაც". ჯგუფის წევრებმა საზოგადოებას გააცნეს ვიკიპედიის არსი, დანიშნულება, მოქმედების პრინციპი და გეგმები.

რესურსები ინტერნეტში
--------------------

* ოფიციალური საიტი
* ბათუმის შავი ზღვის ხელოვნების საერთაშორისო ფესტივალი 30 სექტემბერს მე-10 საიუბილეო სეზონს ხსნის
* ბათუმის შავი ზღვის ხელოვნების საერთაშორისო ფესტივალი 30 სექტემბერს საზეიმოდ გაიხსნება
* ბათუმის შავი ზღვის ხელოვნების საერთაშორისო ფესტივალი მე-10 საიუბილეო სეზონს აღნიშნავს
* ელისო ბოლქვაძემ ბათუმის შავი ზღვის მუსიკისა და ხელოვნების ფესტივალი მისასალმებელი სიტყვით გახსნა
* შავი ზღვის ხელოვნების საერთაშორისო ფესტივალი
* ელისო ბოლქვაძე ბათუმის შავი ზღვის ხელოვნების საერთაშორისო ფესტივალის ფარგლებში საქველმოქმედო გალა კონცერტში მიიღებს მონაწილეობას
* ოფიციალური გვერდი Facebook-ზე
* შავი ზღვის საერთაშორისო ფესტივალი დაარქივებული 2022-10-04 საიტზე Wayback Machine.  infobatumi.ge
* შავი ზღვის ხელოვნების საერთაშორისო ფესტივალი ელისო ბოლქვაძის კონცერტით გაიხსნება

სქოლიო
------

1. ↑  ბათუმის შავი ზღვის მუსიკისა და ხელოვნების საერთაშორისო ფესტივალი საქართველოს ფრანგული ინსტიტუტი
2. ↑  ბათუმში მსოფლიო კლასიკური მუსიკის ვარსკვლავები ჩამოვლენ
3. ↑  „ბათუმის შავი ზღვის მუსიკისა და ხელოვნების საერთაშორისო ფესტივალი" დასრულდა დაარქივებული 2022-08-09 საიტზე Wayback Machine.  imedinews.ge
**ქულბაქები** — არქეოლოგიური ძეგლი საქართველოში, ცხინვალის მახლობლად, სოფ. ფრისთან. ბრინჯაოს ხანის ნამოსახლარი გაითხარა 1950-1951 და 1954 წლებში.

გათხრების შემდეგ აღმოჩნდა იატაკი მრგვალი შვერილებიანი კერით, შემოფარგლული მრავალი ჭურჭლით. მის მახლობლად ასევე აღმოჩნდა პატარა თიხის იატაკი, ზედ ადამიანის დამწვარი ძვლებით. ამ ხანის ნაშთები ქულბაქების მახლობლად დადასტურდა ოსპრისის ხევის მარჯვენა ნაპირზე, "კულო-ხომზე" და ამავე ხევის მარცხენა ნაპირზე, ზღუდერზე. "კულო-ხომზე" მცირე ფართობის გათხრისას გამოვლინდა ადრებრინჯაოს ხანის სუსტი ფენა. მიუხედავად ამისა, აღმოჩნდა საკმაოდ მრავალრიცხოვანი მასალა, ძირითადად თიხის ჭურჭელი, მრგვალი კერის ფრაგმენტები და რქისებრი სადგარი. ზღუდერზე ორ ადგილას მიმდინარეობდა გათხრები: ერთი თიხის კარიერთან, ზღუდრის გვერადაზე და მეორე ზღუდრის ბორცვზე, ოსპრისის ხევის პირას. ზღუდრის გვერადაზე აღმოჩენილი მცირეოდენი მასალიდან აღსანიშნავია კერის ნალისებრი სადგრისა და კერამიკის ფრაგმენტები. ზღუდრის ბორცვზე აღმოჩნდა მოზრდილი ქვებით ნაგები გრძელი კედლის ნაშთი, ქვების შიგნით კი ნაცრისფერი ფენა მტკვარ-არაქსული კერამიკით. ამავე ადგილას ნაპოვნია თიხის კერები, ქვის იარაღები და სხვა. ამ ძეგლებზე აღმოჩენილი თხელი კულტურული ფენები, მოედნები, მრგვალი კერებით მიუთითებს, რომ საცხოვრებელი მიწის ზემოთ იყო ნაგები ხისგან.

მასალა დაცულია საქართველოს სახელმწიფო მუზეუმში.

ლიტერატურა
----------

* *ჯაფარიძე, ო.*, ქართული საბჭოთა ენციკლოპედია, ტ. 10, თბ. 1986. — გვ. 573.
* *ჯაფარიძე, ო.* „ქართველი ტომების ისტორიისთვის ლითონის წარმოების ადრეულ საფეხურზე", თბილისი, 1961
* „საქართველოს არქეოლოგია", თბილისი: თბილისის სახელმწიფო უნივერსიტეტის გამომცემლობა, 1959. — გვ. 75.
* საქართველოს არქეოლოგია, ტ. II, გამომცემლობა „მეცნიერება", თბ. 1992, გვ. 187.
**გასტონ გლოკი** (გერმ. Gaston Glock) (დ. 19 ივლისი, 1929, ვენა, — გ. 27 დეკემბერი, 2023, კლაგენფურტი, ავსტრია) — ავსტრიელი ინჟინერი და ბიზნესმენი, კომპანია „გლოკის" ფუძემდებელი.

II მსოფლიო ომის მიწურულს გაწვეული იყო ვერმახტში. ომის დასრულების შემდეგ დაამთავრა საინჟინრო სასწავლებელი და მუშაობდა სხვადასხვა კომპანიაში. 1963 წელს დააფუძნა კომპანია „გლოკი", რომელიც თავდაპირველად ფარდის საკიდ კარნიზებს, შემდეგ კი ავსტრიის შეიარაღებული ძალებისთვის დანებს აწარმოებდა. 1980-იან წლებში გლოკმა დაიწყო ცეცხლსასროლ იარაღებზე მუშაობა. მას განსაკუთრებული აღიარება მოუტანა 1982 წლის გლოკის პისტოლეტმა, რომელმაც პლასტიკური მასის მაღალი შემცველობით რევოლუცია მოახდინა იარაღის მსოფლიოს ბაზარზე და XX საუკუნის ერთ-ერთი ყველაზე პოპულარული მსუბუქი ცეცხლსასროლი იარაღი გახდა. გასტონ გლოკი გარდაიცვალა 2023 წელს, 94 წლის ასაკში.

ლიტერატურა
----------

* Barrett, Paul M. (2013). *Glock: The Rise of America's Gun*. Broadway Books. ISBN 978-0-307-71995-9.

სქოლიო
------

1. ↑  გარდაიცვალა იარაღის მწარმოებელი, გასტონ გლოკი, „რადიო თავისუფლება". დეკემბერი 28, 2023.
**გობლინი** (კორ. 쓸쓸하고 찬란하神 – 도깨비) — სამხრეთ კორეული ტელესერიალი, დრამის ელემენტებით. მთავარ როლებს ასრულებენ: კონ იუ, კიმ გო-ინი, იუ ინ ნა და ლი დონ უკი. სერიალის ტრანსლირება ხდება tvN-ზე, პარასკევსა და შაბათს, 2016 წლის 2 დეკემბრიდან, 2017 წლის 21 იანვრამდე.

იდეის ავტორი იუნ ჰა-რიმი სამი წელი გეგმავდა ამ სერიალის გადაღებას. გადაღებების დაწყებამდე მან ისაუბრა სერიალის თემატიკაზე და მასში არსებულ მოვლენებზე: „ყურადღების ცენტრში იქნება გობლინი, ტრადიციული, ფოლკლორული ზღაპრის გმირი, რომელიც ჯერ არ ყოფილა სერიალის მთავარი გმირი". სიუჟეტი ეფუძნება გობლინის (''ტოკები'') ამბავს, რომელიც 900 წელზე მეტი ცხოვრობდა და ვერ პოულობდა სულის სიმშვიდეს. მისი არსებობის შეწყვეტა შეუძლია ტოკების ცოლს, უბრალო გოგონას, რომელი ზებუნებრივ ძალას ფლობს. საბოლოოდ, როცა ტოკები ხვდება საცოლეს, იგი აღმოჩნდება „დაკარგული სული" — ადამიანი, რომელიც ბედისწერით გადაურჩა სიკვდილს და რომელსაც სასიკვდილო განაჩენი მოელის.

სამხრეთ კორეის პოპულარულ სერიალებს შორის, რომელთა ტრანსლირება საკაბელო ტელევიზიით ხდება, გობლინი მეორე ადგილს იკავებს.

სიუჟეტი
-------

ყურადღება!  ქვემოთ მოყვანილია სიუჟეტის და/ან დასასრულის დეტალები.
სერიალში არსებული მოვლენები ვითარდება ორ დროში: წარსულში, კორიოს არსებობისას და XXI საუკუნეში.

ტოკები ცხოვრობს უკვე ცრა საუკუნეზე მეტია. ძველად ის იყო ცნობილი მხედართმთავარი, სახელად კიმ შინი. მეფეს მეთაურის გავლენის შიში დაეუფლა და მრჩევლის ინტრიგების გამო დაიჯერა, რომ კიმ შინს ძალაუფლების ხელში ჩაგდება სურდა. კიმ შინი და მისი არმია დახვრიტეს, ხოლო მისი სული დაწყევლეს და ის გახდა ტოკები - უკვდავი დემონი. მის სხეულში სამუდამოდ იყო ჩარჩენილი ხმალი, რომლის ამოღება (და ამავდროულად მოკვლა) მხოლოდ გობლინის ცოლს, სპეციალური შესაძლებლობების მქონე გოგოს შეეძლო. 
ჩჟი ინ ტაკი არის ჩვეულებრივი გოგონა. სკოლის მოსწავლე, ცხოვრობს დეიდის სახლში, რომელსაც იგი სძულს. ინ ტაკი ხედავს აჩრდილებსა და სიკვდილის ანგელოზებს, რომელთა მოვალეობაც მისი მოძებნა და საიქიოში გასტუმრებაა. ის დიდი ხის წინ უნდა მომკვდარიყო, იგი „დაკარგული სული", ის არ უნდა იყოს ცოცხალ ადამიანებთან ერთად. ტოკებისთან შეხვედრის შემდეგ ინ ტაკი იწყებს მის შეყვარებას, მაგრამ საკუთარ როლზე მის ცხოვრებაში წარმოდგენაც არა აქვს.
სიკვდილის რაინდი შრომისმოყვარეა, რომელის ცხოვრებაც უკვე სამასი წელია გრძელდება, წინა კი მას არ ახსოვს. მცირე რესტორნის მფლობელის, სანის გარეგნობა მასში დიდი ემოციას იწვევს და ის ვარაუდობს, რომ წინა ცხოვრებაში მათ რაღაც საერთო გააჩნდათ. მათი მისიის შესასრულებლად კი საჭიროა არა მარტო არსებული პრობლემების მოგვარება, არამედ იმის გახსენება თუ რა საერთო ჰქონდათ მათ წარსულში.

რესურსები ინტერნეტში
--------------------

* 

* „Sseulsseulhago Chalranhashin: Dokkaebi "— კინოფილმების ინტერნეტ-მონაცემთა ბაზა (ინგლისური)
* ოფიციალური საიტი

სქოლიო
------

1. ↑  E. Maolen (2016-08-31). „tvN's 'Goblin' starring Gong Yoo, Kim Go-Eun begins test shooting". *Yibada*. ციტირების თარიღი: 2016-10-14.
2. ↑  „[단독] 김고은, 공유의 여자 된다..김은숙 신작 주인공". ციტირების თარიღი: 2016-10-14.
3. ↑
4. ↑  January 21, 2017 Nationwide Cable Ratings. *ციტატა:* „1st (tvN) 쓸쓸하고찬란하신도깨비<본> 18.680%"
**Red Velvet** (ჰანგული: 레드벨벳) — სამხრეთ კორეული ჯგუფი, რომელიც ჩამოყალიბდა S.M. Entertainment-ის მიერ. ჯგუფის დებიუტი შედგა 2014 წლის 1 აგვისტოს ციფრული სინგლით სახელად „Happiness". 2015 წლის მარტამდე ჯგუფში იყო ოთხი წევრი: აირინი, სულგი, ვენდი და ჯოი. შემდეგ მათ იერი დაემატათ.

დებიუტის შემდეგ, Red Velvet დიდი პოპულარობითა და აღიარებით სარგებლობს. 2015 წლის დასაწყისში მათი პირველი EP „Ice Cream Cake" Gaon Album Chart-ის სათავეში იმყოფებოდა. ანალოგიურად, ჯგუფის პირველმა სრულმეტრაჟიანმა ალბომმა „The Red" (2015) და სიმღერებმა The Velvet, Russian Roulette, რომლებიც გამოუშვეს 2016 წელს, და Rookie (2017) ყველამ მიაღწია #1 გაონს ალბომების ჩარტში. გარდა ამისა, The Red, Rookie და The Red Summer (2017) ასევე Billboard World Albums-ის სათავეში იმყოფებოდა. მათი მეორე ალბომის Perfect Velvet-ის (2017) გამოშვების შემდეგ, Red Velvet გახდა K-pop გოგონათა ჯგუფი ყველაზე ბევრი ნომერ-პირველი ალბომით ჩარტებში ყველა K-pop აქტებს შორის. მათ მიღებული აქვთ არაერთი ჯილდო მუსიკის, ქორეოგეაფიის, ანდაც პოპულარობისთვის, მათ შორის, ოქროს დისკის ახალი არტისტის ჯილდო და Mnet Asian Music Award-ის საუკეთესო ჯგუფი 2017 წელს.

სქოლიო
------

1. ↑  ბენჟამინ, ჯეფი.  (15 სექტემბერი, 2015) Red Velvet-ი მსოფლიო ალბომთა ჩარტის პირველ ადგილზეა ალბომი 'The Red-ით'. ციტირების თარიღი: 16 სექტემბერი, 2015.
2. ↑  ბენჟამინ, ჯეფი, Jeff.  (19 ივლისი, 2017) Red Velvet-ი მესამედ იკავებს პირველ ადგილს ალბომთა მსსოფლიო ჩარტზე, სხვა K-Pop ქალ ვასრკვლავებთან ერთად. ციტირების თარიღი: 20 ივლისი, 2017.
3. ↑  ბენჟამინ, ჯეფი.  (27 ნოემბერი, 2017) Red Velvet-ი K-Pop აქტებიდან ჩარტების უმეტესობის პირველ ადგილზე არიან. ბილბორდი. ციტირების თარიღი: 30 ნოემბერი, 2017.
ვოლფგანგ შოიბლე (2006 წელი)
**ვოლფგანგ შოიბლე** (გერმ. Gaston Glock) (დ. 18 სექტემბერი, 1942, ფრაიბურგი, გერმანული რაიხი, — გ. 26 დეკემბერი, 2023, ოფენბურგი, ბადენ-ვიურტემბერგი, გერმანია) — გერმანელი პოლიტიკური და სახელმწიფო მოღვაწე, ბუნდესტაგის პრეზიდენტი 2017-2021 წლებში.

შოიბლემ მიიღო იურიდიული განათლება ფრაიბურგის და ჰამბურგის უნივერსიტეტები. მისი პოლიტიკური აქტიურობა 1969 წლიდან დაიწყო. იყო ქრისტიან-დემოკრატიული კავშირის წევრი. 1972 წელს აირჩიეს ბუნდესტაგში, რომლის წევრი გარდაცვალებამდე იყო. 

კანცლერ ჰელმუტ კოლის მთავრობაში შოიბლე იყო განსაკუთრებულ საქმეთა (1984-1989), შემდეგ — შინაგან საქმეთა მინისტრი (1989-1991). 1990 წელს ხელმძღვანელობდა გერმანიის გაერთიანების შესახებ მოლაპარაკებებს გერმანიის ფედერაციული რესპუბლიკის მხრიდან. ამ პერიოდში შოიბლე ერთ-ერთ ყველაზე პოპულარულ და გავლენიან გერმანელ პოლიტიკოსად იქცა. იმავე წლის ოქტომბერში 48 წლის ვოლფგანგ შოიბლე მძიმედ დაიჭრა მასზე შეიარაღებული თავდასხმის შედეგად ქალაქ ოპენაუში. მას შემდეგ გარდაცვალებამდე ის ეტლით გადაადგილდებოდა.

2005-2009 წლებში შოიბლე კვლავ შინაგან საქმეთა მინისტრის პოსტს იკავებდა ანგელა მერკელის კაბინეტში, 2009-2017 წლებში კი ფინანსთა მინისტრად მუშაობდა. ამ პერიოდში ის ცნობილი იყო მკაცრი საფინანსო პოლიტიკით, რომელიც ეკონომიის დაცვისკენ იყო მიმართული და სამხრეთ ევროპის ქვეყნებს სესხის აღებისგან თავის შეკავებისკენ მოუწოდებდა. 2017 წელს აირჩიეს ბუნდესტაგის პრეზიდენტად. შოიბლე ამ თანამდებობას 2021 წლის არჩევნებში ქრისტიან-დემოკრატიული კავშირის დამარცხებამდე იკავებდა. 

ვოლფგანგ შოიბლე გარდაიცვალა 2023 წელს, 81 წლის ასაკში.

ბიბლიოგრაფია
------------

* Schäuble, Wolfgang; Koch, Dirk; Wirtgen, Klaus (1991). Der Vertrag (in German). Stuttgart: Dt. Verl.-Anst. ISBN 978-3-421-06605-3.
* —— (1994). Und der Zukunft zugewandt (in German). Berlin: Siedler. ISBN 978-3-88680-555-6.
* —— (1998). Und sie bewegt sich doch (in German). Berlin: Siedler Verlag. ISBN 978-3-88680-650-8.
* —— (2000). Mitten im Leben (in German). München: Bertelsmann. ISBN 978-3-570-00497-5.
* —— (2003). Scheitert der Westen? (in German). München: Bertelsmann. ISBN 978-3-570-00788-4.
* —— (2009). Zukunft mit Mass (in German). Lahr: Johannis. ISBN 978-3-501-05190-0.

სქოლიო
------

1. 1 2  Germany: Ex-Finance Minister Wolfgang Schäuble dies at 81, *Deutsche Welle*. 12/27/2023.
**მიკოლა ბაბაკი** (დ. 10 ივნისი, 1954, სოფ. ვორონინცი, ახლანდ. ჩერკასის ოლქი) — უკრაინელი მხატვარი, მწერალი. უკრაინის სახალხო მხატვარი (2016). უკრაინის მხატვართა ეროვნული კავშირის წევრი (1990). უკრაინის ტარას შევჩენკოს სახელობის ეროვნული პრემიის ლაურეატი (2010).

სწავლობდა ვიჟნიცის სამხატვრო სასწავლებელში და კრასნოიარსკის ინსტიტუტში. 1974–1979 წლებში მუშაობდა გამფორმებლად: ჩერკასის ქიმიურ საწარმო „აზოტ"-ში, შემდეგ — ჩერკასის სამხატვრო რეკლამის კომბინატში. 1979-1984 წლებში მონუმენტალისტებთან, გ. ნოვოსელოვთან, ო. ლაპკოსთან და ვ. სლობოდკინთან ერთად კრასნოიარსკში, კემეროვოში, ბელოვოში, ნოვოკუზნეცკში, იაკუტსკში, მაგადანში, უსტ-ნერაში ქმნიდა მოხატულობებს, მოზაიკებს, ვიტრაჟებს. 1985 წელს იმოგზაურა ბალტიისპირეთში, შუა აზიაში, ამიერკავკასიაში. 1980 წლიდან შემოქმედებით საქმიანობაშია. უკრაინაში და მის საზღვრებს გარეთ მონაწილეობდა სამხატვრო გამოფენებში, კერძოდ: „ქვეყნის ახალგაზრდობა" (1986), „უკრაინის მხატვართა კავშირის 50 წელი" (1988), „ფერწერა-98", „უახლესი მიმართულებები", ვენეციის 51-ე ბიენალე (ორივე 2005).

ნამუშევრები ინახება უკრაინის ეროვნულ სამხატვრო მუზეუმში. პროგრამული დაზგური ნამუშევრებია: „დაუბადებელ ფრინველთა დღე" (1988), „ახლა სად ხართ, ჩემი ხალხის ჯალათები?" (1989), „სამყარომდელი სუბლიმაცია" (1996). ნამუშევრები შესრულებულია ჰიპერრეალიზმის, ნეოექსპრესიონიზმის, ტრანსავანგარდის მიმართულებებში, თავი მოსინჯა ასამბლაჟშიც. იცავს პოსტავანგარდის კონცეფციურ და სტილურ პრინციპებს. ავტორია რომანისა „მურყნის სისხლი" (კიევი, 1998), სადაც გაურბის პირდაპირ თხრობას, ტექსტს აწყობს ცნობიერების ნაკადის ელემენტებით, სხვადასხვა დოკუმენტებით, აბსურდისტული დიალოგებით, ლირიკული წიაღსვლებით; რომანის ატმოსფერო გაჯერებულია XX საუკუნეში უკრაინელ ხალხზე დამტყდარი ტრაგიზმის შეგრძნებით. თანაავტორი და გამომცემელია ჩერკასელი პოეტების ანთოლოგიისა „ტოლოკა" (ჩკ. 1991), წიგნებისა „ღმერთო, ჩვენ თავისუფლები ვართ" (ჩკ. 1993) და „ნისლთა დღეები" (ჩკ. 1995), ავტორია მონოგრაფიისა „XX ასწლეულის შუა დნესტრისპირეთის სახალხო ხატი" (კიევი, 2009).

სქოლიო
------

1. 1 2 3  Федорук, О. К.. Бабак Микола Пантелеймонович uk. *Енциклопедія Сучасної України [Електронний ресурс]* (2016). ციტირების თარიღი: 3 მარტი, 2023
**ოფელია სანანი ჰაჯიაღა ყიზი** (აზერ. Ofeliya Sənani; დ. 26 მაისი, 1941, ბაქო) — ტელეწამყვანი, მსახიობი, აზერბაიჯანის რესპუბლიკის სახალხო არტისტი(1991), აზერბაიჯანის რესპუბლიკის პრეზიდენტის ინდივიდუალური სტიპენდიანტი.

ბიოგრაფია
---------

ოფელია სანანიმ დაამთავრა აზერბაიჯანის სახელმწიფო უნივერსიტეტი (1966). ის არის სამაუწყებლო კომპანიის წამყვანი. 1959 წლიდან 1975 წლამდე მუშაობდა რადიოში და ასრულებდა მთავარ როლებს რიგ რადიო სპექტაკლებში. ტელევიზიაში 1975 წლიდან მუშაობს. 1960 წლიდან 1990 წლამდე მუშაობდა კინოსტუდიის აზერბაიჯანული ფილმის დუბლირების განყოფილებაში და 100-ზე მეტ ფილმში მთავარი გმირების გახმოვანება. მან ასევე ითამაშა სხვადასხვა ფილმებში.

სქოლიო
------

1. ↑  *"Azərbaycan Dövlət Teleradio Verilişləri Şirkətinin və Naxçıvan Muxtar Respublikası kütləvi informasiya vasitələrinin işçilərinə Azərbaycan Respublikasının fəxri adlarının verilməsi haqqında"* Azərbaycan Respublikası Prezidentinin 4 may 1991-ci il tarixli, 200 nömrəli **Fərmanı** თარგი:Vebarxiv (აზერბაიჯანული)
2. ↑  E-qanun.az.  (2002-05-11) Azərbaycan Respublikası Prezidentinin fərdi təqaüdlərinin verilməsi haqqında AZƏRBAYCAN RESPUBLİKASI PREZİDENTİNİN SƏRƏNCAMI az. E-qanun.az. ციტირების თარიღი: 2002-05-11.
**საქართველოს გეოგრაფიული სახელების ორთოგრაფიული ლექსიკონი** გამოსცა ქართული ენციკლოპედიის ი. აბაშიძის სახელობის მთავარმა სამეცნიერო რედაქციამ 2009 წელს.

ლექსიკონი მომზადდა პირველი 1987 წლის გამოცემის საფუძველზე. ასევე გამოყენებულ იქნა საქართველოს სტატისტიკის სახელმწიფო დეპარტამენტის მიერ 2002 წელს გამოცემული ადმინისტრაციულ-ტერიტორიული დაყოფის ცნობარი, 2005 და 2006 წლების ზოგადგეოგრაფიული და პოლიტიკურ-ადმინისტრაციული რუკები, შესაბამისი სამეცნიერო ლიტერატურა და სხვ.

გამოცემა მოიცავს ყველა დასახლებული პუნქტის, მნიშვნელოვანი ქედების, მთების, მწვერვალების, უღელტეხილების, მდინარეების, ტბების, დაცული ტერიტორიებისა და სხვა ობიექტების სახელწოდებებს, სულ 9500–მდე ტოპონიმს.
ლექსიკონში ასახულია აფხაზეთის ავტონომიური რესპუბლიკისა და ცხინვალის რეგიონის კონფლიქტამდე არსებული მონაცემები.

სარედაქციო კოლეგია: ზურაბ აბაშიძე (კოლეგიის თავმჯდომარე), შუქია აფრიდონიძე, ნანა ბოლაშვილი, რამინ გობეჯიშვილი, ც. ვაშაკიძე, ვ. მაღრაძე, ა. საყვარელიძე, პ. ცხადაია.

სარედაქციო ჯგუფი: ნ.ანა გიოშვილი, ც. ვაშაკიძე (ჯგუფის ხელმძღვანელი), ე. ლოლუა, ნ. ქაფიანიძე.

გამოცემა მიზნად ისახავს მოგვაწოდოს გეოგრაფიული სახელწოდებების დაწერილობის სწორი ფორმა და განკუთვნილია მკითხველთა ფართო წრისათვის.

იხილეთ აგრეთვე
--------------

* {{სგსოლ}} — თარგის გვერდი.

რესურსები ინტერნეტში
--------------------

* საქართველოს გეოგრაფიული სახელების ორთოგრაფიული ლექსიკონი
**ორგაზმის სხვაობა**, იგივე **სიამოვნების სხვაობა** (ინგლ. Orgasm gap) — სოციალური ფენომენი, რომელიც გულისხმობს ზოგად შეუსაბამობას ჰეტეროსექსუალ წყვილებში ქალსა და კაცს შორის სქესობრივი აქტის დროს სექსუალური სიამოვნების მიღების — კერძოდ, ორგაზმის მიღწევის სიხშირის — კუთხით. დღესდღეობით გამოკვლეულ ყველა დემოგრაფიულ კატეგორიაში ქალები ორგაზმის მიღწევის ყველაზე დაბალ სიხშირეს კაცებთან სექსუალური აქტივობებისას აფიქსირებენ. მკვლევრების აზრით, ორგაზმის სხვაობას შეიძლება რამდენიმე ფაქტორი განაპირობებდეს.

სხვაობის განმაპირობებელ შესაძლო ფაქტორებს შორისაა კაცის სხეულზე ფოკუსირება, პრელუდიის ნაკლებობა, მხოლოდ პენეტრაციული სექსით დაკავება და სხვა ფსიქოლოგიური და ფიზიკური მიზეზები. ორგაზმის სხვაობის მკვლევარი ლორი მიტცი ამტკიცებს, რომ გენდერული უთანასწორობის ამ ფორმის გამომწვევი მთავარი მიზეზია „კლიტორის კულტურული უცოდინრობა" და ის ფაქტი, რომ ხშირია „ქალის გენიტალიების არასწორად გაიგივება მხოლოდ იმ ერთ ნაწილთან (ვაგინასთან), რომელიც ორგაზმს კაცს აღწევინებს და არა — ქალს".

რესურსები ინტერნეტში
--------------------

* ორგაზმის სხვაობა

სქოლიო
------

1. ↑  Frederick, David A.; John, H. Kate St.; Garcia, Justin R.; Lloyd, Elisabeth A. (2018-01-01). „Differences in Orgasm Frequency Among Gay, Lesbian, Bisexual, and Heterosexual Men and Women in a U.S. National Sample". *Archives of Sexual Behavior* (ინგლისური). **47** (1): 273–288. doi:10.1007/s10508-017-0939-z. ISSN 1573-2800. PMID 28213723.
2. ↑  Mintz, Laurie B. author. (2018-05-15). *Becoming cliterate : why orgasm equality matters -- and how to get it*. ISBN 978-0-06-266455-6. OCLC 1041864181.
ამატერასუ.
**კამი** (იაპონ. 神) — იაპონური სიტყვა, რომელიც აღნიშნავს *სულებს*, *ბუნების ძალებს* ან რაიმე შინტოისტურ არსებას. კამი ხშირად *ღმერთად* ან *ღვთაებადაც* ითარგმნება, მაგრამ იაპონელი მეცნიერები ამტკიცებენ, რომ ტერმინის ასეთმა თარგმნამ შეიძლება გაუგებრობა გამოიწვიოს.

რაღაც მხრივ, მაგალითად კამები იძანაგი-ნო-მიკოტო და იძანამი-ნო-მიკოტო, არიან ბერძნულ-რომაული ღმერთების მსგავსები. **კამი** შეიძლება უბრალოდ სულსაც ნიშნავდეს; იწერება კანჯი 神-ით.

ეს სიტყვა არ აღნიშნავს იმქვეყნიურ სულიერ არსებებს, კამები არიან ჩვენს სამყაროში და არა ზემოთ. ზოგი ადამიანიც, მაგ. იმპერატორი ჯიმმუც შეიძლება იყოს კამი. რადგანაც იაპონური არ განარჩევს მხოლობით და მრავლობით რიცხვს, ზოგჯერ გაუგებარია კამი აღნიშნავს ერთ თუ რამდენიმე არსებას.

იხილეთ აგრეთვე
--------------

* შინტო

სქოლიო
------

1. ↑  Ono, 1962
2. ↑  Tamura (2000:25)

რესურსები ინტერნეტში
--------------------

* შესავალი: კამი დაარქივებული 2020-11-23 საიტზე Wayback Machine. , შინტოს ენციკლოპედია
* *კამი*, იაპონიის ღმერთები
* კამის კონცეფციის ევოლუცია დაარქივებული 2021-01-26 საიტზე Wayback Machine. , იტო მიკიჰარუ

  



|  |  |
| --- | --- |
|  | *ამ გვერდზე მოყვანილია სტატიები მსგავსი სათაურებით. თუ მასზე ვიკიპედიის სხვა გვერდის ბმულით მოხვდით, გთხოვთ დაუბრუნდეთ წინა გვერდს და შეასწოროთ ბმული ისე, რომ მან ზუსტი სახელწოდების გვერდზე მიუთითოს.* |
„არტიშოკი" - შპალერი, ჯონ ჰენრი დირლი.
**არტს-ენდ-კრაფტსი** — ბრიტანული და ამერიკული ესთეტიკური მიმდინარეობა XIX საუკუნისა მიწურულსა და XX საუკუნის დასაწყისში. მიმდინარეობამ შთაგონება ჯონ რესკინის ნაშრომებსა და ხელოსანთა შემოქმედების რომანტიკული იდეალიზაციით მიიღო და მწვერვალს დაახლოებით 1880-1910 წლებში მიაღწია.

ეს იყო რეფორმისტული მოძრაობა, რომელმაც გავლენა იქონია ბრიტანულ და ამერიკულ არქიტექტურაზე, დეკორატიულ ხელოვნებაზე, ავეჯის დიზაინზე, ხელოსნობაზე და კოტეჯის მებაღეობაზეც კი. მისი ყველაზე ცნობილი მიმდევრები იყვნენ უილიამ მორისი, ჩარლზ რობერტ აშბი, უოლტერ კრეინი, ნელსონ დოუსონი, ჰერბერტ ტიუდორ ბაკლენდი, ჩარლზ რენი მაკინტოში, ქრისტოფერ დრესერი, უილიამ ლეთები, ფრენკ ლოიდ რაიტი და მხატვრები პრერაფაელიტთა მიმდინარეობიდან.

აშშ-ში ტერმინები „ამერიკელი კფარტსმენი", ან „კრაფტსმენის სტილი" ხშირად არქიტექტურულ სტილზე, ინტერიერის დიზაინზე და დეკორატიული ხელოვნებაზე მიუთითებს, რომელიც არტ-ნუვოსა და არტ-დეკოს შორის პერიოდში დომინირებდა, ანუ დაახლოებით 1910-1925 წლებში.

წამყვანი სპეციალისტები
----------------------

* ედვინ ლუტიენსი
* ჩარლზ რენი მაკინტოში
* უილიამ მორისი

იხილეთ აგრეთვე
--------------

* არტ-ნუვო

ლიტერატურა
----------

* Ayers, Dianne (2002). *American Arts and Crafts Textiles*. New York:  Harry N. Abrams. ISBN 0-8109-0434-9.
* Boris, Eileen (1986). *Art and Labor*. Philadelphia:  Temple University Press. ISBN 0-87722-384-X.
* Cathers, David M. (1981). *Furniture of the American Arts and Crafts Movement*.  The New American Library, Inc.. ISBN 0-453-00397-4.
* Cumming, Elizabeth; Kaplan, Wendy (1991) *Arts & Crafts Movement*. London:  Thames & Hudson. ISBN 0-500-20248-6.
* Cumming, Elizabeth (2006). *Hand, Heart and Soul: The Arts and Crafts Movement in Scotland*.  Birlinn. ISBN 978-1-84158-419-5.

რესურსები ინტერნეტში
--------------------

ვიკისაწყობში არის გვერდი თემაზე:
***არტს-ენდ-კრაფტსი***

* Fiona MacCarthy, "The old romantics", *The Guardian*, Saturday 5 March 2005 01.25 GMT
* Furniture makers of America and Canada during the Arts & Crafts Movement
* The first public museum exclusively dedicated to the American Arts & Crafts movement
* Catalog lists with images of the major American Arts & Crafts furniture makers დაარქივებული 2017-06-21 საიტზე Wayback Machine.
**„არაგვი"** — საქართველოს საფეხბურთო კლუბი ქალაქ დუშეთიდან. საშინაო მატჩებს ატარებს დუშეთის ცენტრალურ სტადიონზე.

ისტორია
-------

2008-2009 წლების სეზონში დუშეთის „არაგვმა" შიოლა შიოლაშვილის ხელმძღვანლეობით მეორე ლიგაში პირველი ადგილი დაიკავა, რის შედეგადაც შემდეგ სეზონში პირველ ლიგაში უნდა ეთამაშა, თუმცა ფინანსური პრობლემების გამო დუშეთის მუნიციპალიტეტმა კლუბი გათამაშებიდან მოხსნა. კლუბის დაშლის მიუხედავად საფეხბურთო სკოლამ მაინც განაგრძო არსებობა დუშეთში.

რამდენიმე წლის შემდეგ კლუბი აღდგა, თუმცა ფინანსური პრობლემები ბოლომდე მაინც ვერ გადაიჭრა. ინტერვიუში „არაგვის" გენერალურმა დირექტორმა სოსო ჭიკაიძემ განაცხადა, რომ მუნიციპალიტეტის მიერ აღმოჩენილი დახმარება არ იყო საკმარისი გუნდის ასაწყობად.

2017 წლის აგვისტოში დადასტურდა, რომ კლუბის მთავარი სპონსორი გახდა კომპანია „ჯაბა კრედიტი". ამის შემდეგ „არაგვმა" რამდენიმე ახალი მოთამაშე დაიმატა.

2017 წელს „არაგვი" რეგიონულ ლიგის „ბ" ჯგუფში ასპარეზობდა. საბოლოო ჯამში გუნდმა სატურნირო ცხრილში 60 ქულით მეორე ადგილი დაიკვა. პლეი-ოფფის მატჩში გორში დუშეთის „არაგვმა" წალენჯიხის „სქურს" სძლია და მესამე ლიგაში აღზევდა.

სქოლიო
------

1. ↑  დუშეთის ცენტრალური სტადიონი.
2. ↑  დუ­შე­თი "არაგ­ვის" აღ­დ­გე­ნას ელის.
3. ↑  დუშეთის „არაგვს" „ჯაბა -კრედიტი" დააფინანსებს.